ՀՀ պետական կառավարման ակադեմիայի Տարածաշրջանային հետազոտությունների կենտրոնի ղեկավար Տիգրան Հարությունյանը Eritasard.am-ի թղթակցի հետ զրույցի ընթացքում տեղեկացրեց, որ արդեն 3-րդ անգամ է կազմակերպվում նմանաբնույթ դպրոց: Առաջին դպրոցը կազմակերպվել է 2015 թ.-ին՝ կենտրոնի ստեղծումից մեկ տարի անց. «Փորձում ենք ներգրավել երիտասարդների, որոնք հետաքրքրված են տարածաշրջանում ընթացող իրադարձություններով: Դասախոսությունների թեմաների շրջանակը բավականին ընդգրկուն է. քաղաքագիտական հարցերից մինչեւ ռազմական իրավիճակ, տնտեսությունից մինչեւ գիտական, կրթական խնդիրներ: Անդրադառնում ենք տարածաշրջանի երկրներին՝ Վրաստան, Ադրբեջան, Իրան, Թուրքիա, եւ քանի որ բոլոր երկրները, այդ թվում՝ Հայաստանը, անդամակցում են տաբեր կառույցների, որոնք հաճախ աշխարհաքաղաքական հակադարձ կողմերում են գտնվում, նաեւ այդ համատեքստում ենք վերլուծում տարածաշրջանում առկա խնդիրները: Ձգտում ենք ոչ միայն տեղեկացնել արդիական խնդիրների մասին, այլեւ երբեմն նաեւ առաջարկում ենք լուծումներ, մասնակիցներին համախմբում, համատեղ աշխատանքային խմբեր ստեղծում»: